钦定古今图书集成/明伦汇编/氏族典/第272卷 > 王文干
## 钦定古今图书集成/明伦汇编/氏族典/第272卷 > 王文干

按《元史王珍传》：珍子文干为行军万户，己未，从世祖
攻鄂州，先登。李璮叛，从哈必赤讨平之。哈必赤论功，
语以官赏，文干对曰：“增秩则荣及一身，赐金则恩逮
麾下。”迺以白金二千两、器皿百事、杂彩数百缣赏之，
文干悉颁之军中。累迁河东山西道提刑按察副使。
近臣言其鄂州之功，升签东川行枢密院事，改江东
建康道提刑按察使，卒于官。发其箧中钱，仅七缗，贫
不能归葬，人以此称之。

===王恂===按《元史王恂传》：“恂字敬甫，中山唐县人。父良，金末为
中山府掾。恂性颖悟。岁己酉，太保刘秉忠北上，途经
中山，见而奇之。癸丑，秉忠荐之世祖，召辅导裕宗，为
太子伴读。中统二年，擢太子赞善。三年，裕宗封燕王，
守中书令，兼判枢密院事，领国子祭酒。十八年，居父
丧，哀毁，日饮勺水，帝遣内侍慰谕之。未几卒，谥文肃。”
子宽、宾，并从许衡游，得《星历》之传。宽由保章正历兵
部郎中，知蠡州。宾由保章副累迁秘书监。